google/wiki40b huggingface dataset:
Efjorden

Befolkning og geografi

Det går en rekke små bukter og poller av fjorden i den ytre delen og inn mot Storøya, med Langvågpollen, Vallebukta, Inner-Teppkilen og Leirpollen som de mest markante. Området midt i fjorden, mellom Storøya og Storneset kalles Forsahavet. De tre største øyene er Straumsøya i innløpet, samt Storøya og Hallvardøya. Mellom de to sistnevnte går det tre kraftige tidevannsstrømmer ut og inn til Forsahavet.
Fra Skarstad går det en spredt bebyggelse langs nordkystens ytre del mot Kobbvika. Området ved Efjorden er et populært fritids- og rekreasjonsområde med mye hyttebebyggelse.
Kroppsøving

Om faget

Om innholdet i faget sier læreplanen at kroppsøving skal være et allmenndannende fag, som skal bidra til at elevene føler, opplever, lærer og skaper med kroppen. Sentralt i faget står bevegelse, allsidig idrett, dans og friluftsliv, og elevene skal kunne oppleve mestring og mestringsglede ut fra egne forutsetninger. Faget skal inspirere til bevegelse, kreativitet og selvstendighet hos den enkelte. Kroppsøving skal også bidra til å gi elevene naturopplevelser og innsikt i å bruke naturen til idrett og friluftsliv på en miljøvennlig måte. Faget skal også bidra til fysiske utfordringer og mot til å tøye egne grenser for mestring, både spontant og i organisert aktivitet. Kroppsøving skal gi erfaring i hvordan eleven kan øve opp god motorikk, styrke og utholdenhet.
Videre skal elevene få kunnskap om hvordan de kan unngå uheldige følger av fysisk aktivitet. Faget skal gi kunnskap om trening og helse og hvordan elevene kan møte krav til å mestre ulike bevegelser i hverdagen. De sosiale aspektene ved fysisk aktivitet gjør kroppsøvingen viktig for å styrke selvbildet, identiteten og flerkulturell forståelse. Gode opplevelser i kroppsøving kan være med og legge grunnlaget for en fysisk aktiv og helsefremmende livsstil hos de unge.
Opplæringen i faget skal medvirke til at elevene opplever glede, inspirasjon og selvforståelse gjennom bevegelse og samarbeid med andre. Elevene skal også få øvelse i hvordan de skal gjøre rede for opplevelser, vurdere praktiske aktiviteter og reflektere over utførelser og deres egen innsats i faget. Mange elementer i faget egner seg for tverrfaglig samarbeid og samarbeide med lokalmiljøet slik at elevene får bredere kompetanse. Læringsarbeidet skal skape gode holdninger ut fra innholdet i faget og de overordnede målene og prinsippene for opplæringen i skolen.

Historie

Gjennom renessansen ble øvelsesutvalget fra den greske gymnastikken kjent, og via Tyskland spredte den seg videre til Skandinavia. En rekke betydelige menn peker i det 16. og 17. århundre på nødvendigheten av kroppsøving som et viktig ledd i oppdragelsen.
Dearborn gasskraftverk

Dearborn gasskraftverk er et varmekraftverk i St. Clair County i Michigan, USA. Anlegget har en installert produksjonskapasitet på 790 MW, fordelt på 4 turbiner. Operatør er energiselskapet Dearborn Industrial Generation Co LLC. 
Kraftverket stod ferdig utbygd i 1999, med senere utvidelse i 2001. Brenselkilden er naturgass, bare unntaksvis  fyringsolje.
Klimagassregnskap

Klimagassregnskap er et regnskap over en organisasjons eller virksomhets direkte og indirekte utslipp av 
gasser som har egenskaper som kan føre til økt drivhuseffekt.
Klimagassregnskap for bygninger kan kategoriseres som nivå 1, 2 og 3 (scope 1, 2 og 3). Nivå 1 (direkte utslipp) beregninger omfatter direkte utslipp, det vil si de utslipp som skjer ved forbrenning av en energivare i for eksempel byggets oljefyrkjel. Nivå 2 (indirekte utslipp: energiforbruk) omfatter i tillegg utslipp forbundet med produksjon og distribusjon av de samme energivarene. Nivå 3 (andre direkte utslipp) omfatter i tillegg til nivå 1 og 2 også utslipp forbundet med andre innsatsfaktorer og aktiviteter knyttet til konstruksjonen og bruken av bygget, det vil si utslipp forbundet med materialer som inngår i byggets konstruksjon, vedlikehold, utskifting og riving samt utslipp forbundet med transport av varer og personer til og fra bygget i driftsfasen. Nivå 3 beregninger betegnes som utslippsberegninger i et byggs livsløpsperspektiv.
Klimagassberegninger i et livsløpsperspektiv kvantifiserer hvordan ulike deler av et bygg bidrar til de globale klimagassutslippene i dag og hvordan de ulike fasene i byggets livsløp bidrar. Det har vært og er stor faglig utvikling innenfor området og det pågår standardiseringsarbeid internasjonalt og nasjonalt. Siktemålet med standardiseringsarbeiet er å normere forutsetninger og systemavgrensninger slik at utslippsberegninger fra ulike bygg kan sammenlignes. I planleggingen av et bygg kan det analyseres hvilke deler av et bygg som bidrar mest til klimagassutslippene og hvilke endringer som kan redusere utslippene. Når bygget er ferdig prosjektert og bygget vil metodikken bidra til å dokumentere oppnådde utslippsreduksjoner. Alternative målestørrelser for å sammenligne bygg er totalt klimagassutslipp (tonn CO2-ekvivalenter over livsløpet 60 år), tonn CO2-ekvivalenter per år, kg CO2-ekvivalenter per m2 per år, eller kg CO2-ekvivalenter per person per år. Disse størrelsene kan så sammenlignes med utslipp fra andre tilsvarende byggeprosjekter for å få en indikasjon på om resulterende utslippsnivå er høyt eller lavt.
Ulike kalkulatorer, modeller og andre beregningsverktøy er utviklet for å bidra til at byggebransjen gjør klimagassvurderinger i sin planlegging, prosjektering, bygging og drift. Klimagassregnskap.no er en slik modell som er gratis i bruk.
Et rammeverk for bærekraftighetsvurdering av bygg er gitt av Teknisk komité 350 i den europeiske standardiserings-komiteen (CEN TC 350) og er i ferd med å bli Norske standard.
Siân Phillips

Biografi

Phillips ble født i Betws i Ammanford i Wales som datteren av Sally (pikenavn Thomas), en lærer, og David Phillips, jernverksarbeider som ble politimann. Hun snakker walisisk og i det første bindet av selvbiografien Private Faces nevner hun at hun snakket kun walisisk i det meste av sin barndom og lærte seg engelsk ved å høre på radio. I en alder av elleve år opptrådte hun på BBCs walisiske radiosendinger.
Phillips har laget mange filmer og TV-programmer, men er sannsynligvis best kjent for sin rolle som Livia i BBCs utgave av Robert Graves' roman Jeg, Claudius (1976) og for mange opptredener i den opprinnelige oppsetningen av Call My Bluff. Hun spilte også mot Peter O'Toole og Richard Burton i Becket (1964); som Ursula Mossbank i musikalfilmen Goodbye, Mr. Chips (1969), igjen mot Peter O'Toole; enda en gang mot O'Toole i Murphy's War (1971); som Emmeline Pankhurst i miniserien for fjernsyn Shoulder to Shoulder (1974); som Ann, den utro hustruen til Alec Guinness’ figur George Smiley i BBCs spiondrama Tinker, Tailor, Soldier, Spy (1979), og Smiley's People (1982), etter John le Carrés romaner med samme titler; i Nijinsky (1980); og som dronning Cassiopeia i Clash of the Titans (1981). En annen populær rolle var som prestemoderen Gaius Helen Mohiam i David Lynchs Dune (1984). Hennes nyeste film er The Gigolos (2006) av Richard Bracewell, hvor hun spilte Lady James.

Privatliv

Phillips giftet seg med Peter O'Toole og de fikk to døtre, Patricia and Kate (født 1961). De ble siden skilt. Hun skrev om denne stormfulle perioden av sitt liv i det andre bindet av sin selvbiografi, Public Places. Hun giftet seg senere med den britiske skuespilleren Robin Sachs, som hun nå ble skilt fra. Hun har i lang til vært støttespiller for Bird College of Dance, Music & Theatre Performance, som ligger i Sidcup i Kent.

Utmerkelser

Phillips ble i nyttårslisten for 2016 forfremmet til kommandørdame av Order of the British Empire. Hun ble dermed opphøyd i ridderstanden og fikk rett til å føre tittelen dame foran sitt navn.
Petters topp 20

Petters topp 20 er en samleplate med Petter Wavold, utgitt i 2009.
Lukning (algebra)

Grunnleggende egenskaper

En mengde som er lukket under en operasjon eller samling av operasjoner sies å tilfredsstille en lukningsegenskap.  Ofte innføres en lukningsegenskap som et aksiom, som da blir kalt lukningsaksiomet.  Moderne mengdeteoretiske definisjoner definerer vanligvis operasjoner som avbildninger mellom mengder,  så å legge lukning til strukturen som et aksiom er overflødig;  men i praksis er ofte operasjoner gitt i utgangspunktet på en overmengde av den aktuelle mengden, og derfor kreves det et bevis for lukning.  For eksempel, mengden av partall er lukket under addisjon, men mengden av oddetall er ikke . 
Når en mengde S ikke er lukket under en operasjon, så kan man ofte finne den minste mengden som inneholder S og som er lukket.  Denne minste mengden kalles lukningen av S  (med hensyn på disse operasjonene).  For eksempel, lukningen av de naturlige tallene (betraktet som delmengde av de reelle tallene) med hensyn på subtraksjon,  er mengden av hele tall.  Et viktig eksempel er topologisk lukning.  Begrepet lukning generaliseres av Galois forbindelser, og videre av  monader.
Mengden S må være en delmengde av en lukket mengde for at lukningsoperasjonen skal være definert.  I det foregående eksemplet, er det viktig at de reelle tallene er lukket under subtraksjon; i domenet av de naturlige tallene er ikke subtraksjon alltid definert.
Stortingsvalget 2017 i Troms

Stortingsvalget 2017 i Troms ble avholdt mandag 11. september 2017. Det ble valgt seks stortingsrepresentanter for valgkretsen Troms fylke for valgperioden 2017–2021, herav fem distriktsmandater og ett utjevningsmandat. Det er det samme antallet som ved stortingsvalget i 2013.
Barbra Ring

Familie

Barbra Ring var datter av Ole Ring og Thora Augusta Ravn. Ole Ring var dattersønn av forfatteren Hanna Winsnes. I 1890 giftet Barbra Ring seg med Thorvald August Kirsebom. De fikk datteren Gerda Ring sammen i 1891. I 1902 ble ekteparet skilt, og i 1917 giftet Barbra Ring seg på nytt med Ragnar Rosenquist.

Litterær karriere

Barbra Ring var i likhet med Dikken Zwilgmeyer en av mest markante norske barnebokforfatterne i første halvdel av 1900-tallet. 
Hun debuterte i 1904 med Babbens dagbok. Boken bygget på egne barndomserindinger. Den og ble godt mottatt som en historie sett med barnets øyne, et brudd med den moraliserende barnelitteraturen. Hun skrev barnebøker, bøker for «unge piger» og romaner for voksne. Flere av hennes romaner for voksne tar for seg kvinner i ulykkelige ekteskap og barns perspektiv på konflikt mellom foreldre.
Et gjennomgangstema i bøkene hennes er også det å eie og dyrke jord. I Nytt norsk forfatterleksikon karakteriseres hennes forfatterskap for voksne som «en lang rekke romaner og fortellinger fra østnorsk storgårds-liv, de fleste uten noen varig verdi». I Store norske leksikons fordypningsartikkel om Ring står det derimot at forfatterskapet hennes er ujevnt, men at «de beste er både gripende og troverdige psykologisk sett og interessante på grunn av sine formeksperimenter.» Hennes barnebøker om Peik og Fjellmus har uansett fått et lengre liv enn voksenromanene. Rings bøker ble i hennes samtid oversatt til en rekke språk.
Hun var styremedlem i Den norske forfatterforening; og fra 1929 litteraturkritiker i Nationen. Hun var også bidragsyter til en rekke utgaver av årboken Humør.
Keita Suzuki

Japans herrelandslag

Keita Suzuki spilte 28 landskamper for Japans herrelandslag.
Thorstein Wereide

Litt om studiene og fysikken

Han var sønn av gårdbruker Gunnar Absalonson Vereide (1853–1919) og Marte Torsteinsdatter Rye (1852–1927). Etter oppveksten på Ytre Vereide ved Gloppefjorden havnet han på bygdas private middelskole, før det bars til Bergen og examen artium fra Hambros skole i 1903, ett år ved Volda lærarhøgskule og og ett ved Krigsskolen. Omkring 1910 ble han cand.real. ved Universitetet i Oslo og skrev avhandlingen Sorets fenomæn. En undersøkelse av et fysisk problem som sikret ham en doktorgrad i 1913. Den handlet om termodiffusjon og bygget på oppdagelser som sveitseren Charles Soret (1854–1904) hadde gjort omkring 1879.
Han studerte 1913–14 teoretisk fysikk i Paris under Jean Baptiste Perrin og Paul Langevin, i 1915–16 i Leipzig og Göttingens universitet.  Han søkte etter diverse studieopphold om professoratet etter Kristian Birkeland (1867–1917), som imidlertid gikk til han Lars Vegard (1880–1963) fra Vegårdshei. Derimot   var Thorstein i Egypt for å studere det etterlatte arbeidet etter Birkeland, som hadde bodd i Egypt i sine siste år. Fra 1919 til 1953 var Wereide dosent ved Fysisk institutt.

Litt om hans andre interesser

Han gikk på deltid ved Tegneskolen og Statens kunstakademi og var god kompis med rektor Wilhelm Peters (1851–1935). Wereide var også svært interessert i parapsykologi, og var aktiv i Norsk Selskap for Psykisk Forskning og Norsk Selskap for Parapsykologisk Forskning. Han gav ut flere bøker om emnet og  traff her journalisten Sophie Margrethe Bredsdorff (1880–1967) som han giftet seg med i 1925.  Som frimurer hadde han høyeste gradering og fikk hederstegnet fra Den Norske Frimurerorden, hvis medlemsblad Meddelelser han hadde grunnlagt.
Kalvebodbroene

Kalvebodbroerne er en fast forbindelse åpnet i 1987 mellom Sjælland og Amager via en kunstig øy, Skrædderholmen. Det er en motorveisforbindelse (del av europaveien E20), men det er også en stiforbindelse for syklister og fotgjengere.
Forbindelsen består av to vestlige broer (Sorterendebroerne) fra Sjælland til Skrædderholmen samt to østlige broer (Kalvebodbroerne) fra Skrædderholmen til Amager.
Je suis Charlie

Je suis Charlie ([ʒə sɥi ʃaʁ.li]; fransk for «jeg er Charlie») er et slagord som ble tatt i bruk av tilhengere av ytringsfrihet etter attentatet mot den satiriske avisen Charlie Hebdo 7. januar 2015. Tolv mennesker ble drept, blant dem journalister og karikaturtegnere. Slagordet ble knyttet opp mot en tekstplakat med slagordet påmalt i hvitt og grått mot svart bakgrunn. Slagordet ble knyttet til en omfattende støtte til avisen og for de som ble rammet av skytingen. Emneknaggen #jesuischarlie fulgte slagordet og tekstplakaten på Facebook, Twitter og andre sosiale medier. Noen journalister omfavnet uttrykket som et kamprop for friheten til selvutfoldelse.
Også emneknaggen «#jesuisahmed» til minne om politimannen Ahmed Merabet som ble myrdet av de to gjerningsmennene, fikk stor utbredelse, gjerne med tilføyelsen «Jeg er ikke Charlie, jeg er Ahmed, den døde konstabelen. Charlie gjorde narr av min tro og min kultur, og jeg døde for å forsvare deres rett til å gjøre det.»
Phrudinae

Utseende

Disse praktvepsene er forholdsvis små, antennene er ofte relativt korte (til praktveps å være) med få ledd.

Levevis

De er parasitoider. Biologien er dårlig kjent, men i alle fall noen arter snylter på larver av biller.

Utbredelse

Gruppen er utbredt i alle verdensdeler.
Sørlandsruta

Historie

Sørlandsruta AS ble etablert i 1951 da 13 små busselskaper i Vest-Agder slo seg sammen. I 1962 ble Søgneruta AS innfusjonert, og i 1965 ble hovedkontoret flyttet fra Kristiansand til Mandal. I 1984 fusjonerte selskapet med Agder Bilruter og De Sammensluttede Bilruter, og i 1986 ble også Flekkefjord Bilruter kjøpt opp. I 1995 ble hele selskapet kjøpt opp av Norgesbuss, som året etter solgte det til T.K. Brøvig, en av sine eiere. I 2007 ble det overdratt til FOB Holding AS, et annet selskap i Brøvig-familien.
I november 2009 ble Sørlandsruta solgt til Torghatten ASA, og er nå det sørligste selskapet i dette konsernet, som også eier Norgesbuss.
I august 2011 vant selskapet anbudet på sitt eget ruteområde i kommunene Lindesnes, Lista og Mandal, med oppstart 1. juli 2012. Andre tilbydere som hadde levert inn anbud var Setesdal Bilruter, Nettbuss Sør, Boreal Transport Sør og Bussen Trafikkselskap. For anbudstrafikken måtte Sørlandsruta anskaffe 40 nye busser.
I april 2015 ble det kjent at Sørlandsruta vant anbudet på Nettbuss Sørs trafikk i kommunene Flekkefjord, Kvinesdal og Sirdal, og overtok trafikken fra 1. januar 2016.
The Simple Life

The Simple Life var en amerikansk Reality-TV-serie som ble sendt på amerikansk TV fra 2. desember, 2003 til 5. august, 2007.
Plottet i serien var at Paris Hilton og Nicole Richie, som er av overklassen, skulle ta seg arbeid og prøve ut hvordan det er å leve i arbeiderklassen. I den første sesongen bodde de med familien Leding i Arkansas i en måned, uten kredittkort, mobiltelefoner og annet som kunne lette hverdagen deres. Der måtte de prøve ut forskjellige yrker og kun leve av det de tjente. I sesong to reiste de rundt i USA i en rosa pick-up og tok seg arbeid hvor de enn kunne for å tjene penger til mat og bensin. Den tredje sesongen jobbet de som vikarer i forskjellige yrker, med kun vanlige busser som transportmiddel. I den fjerde sesongen var de vikarierende husmødre for forskjellige familier, da de skulle overta rollen som mor med husarbeid og barnepass og det som fulgte med. I den femte sesongen var jentene på leir i skogen og skulle lære om det enkle livet og hvordan overleve i villmarken.
De første tre sesongene ble sendt på Fox, og de siste to på E!. Samtlige sesonger har blitt gitt ut på DVD.
Crimea Music Fest

Crimea Music Fest, forkortet CMF, (russisk: Крым Мью́зик Фест, ukrainsk: Крим мюзик фест) var en årlig, internasjonal musikkfestival for unge vokalister i Jalta på Krimhalvøya. Musikkfestivalen ble første gang arrangert i 2011, men har vært innstilt siden 2013. 
Festivalen har blitt arrangert av Krymfest LLC, med støtte fra Det regionale parlamentet i Krim.  Alla Pugatsjova var kunstnerisk leder og Valentina Basovskaja var produsent for festivalen.
Vannmerke

Vannmerke er et gjenkjennelig bilde eller mønster i et papir som opptrer i ulike grader av lys/mørke når det blir sett på med en lyskilde i riktig vinkel og det oppstår under våtfasen av papirproduksjonen ved en fortynning/fortykning eller grader av tetthet i papiret. Bruken av vannmerke går tilbake til Italia på 1200-tallet.
Hensikten med et vannmerke er å markere at papiret er av høyere kvalitet. Vannmerke inneholder derfor oftest navnet eller logoen på papirprodusenten. Vannmerke benyttes også som sikkerhetsmerke på papirsedler, pass, frimerker, verdipapirer og lignende for å bekjempe forfalskninger. En annen hensikt er at vannmerke er nyttig for å undersøke papirets kvalitet ettersom det kan benyttes for datering, identifisere størrelse, opphav og lignende. I moderne digitale produkter som musikk, video og bilder kan det også benyttes synlig eller usynlig merking som kalles for digitalt vannmerke.
Austre Moland Røde Kors

Austre Moland Røde Kors var et lokallag av Norges Røde Kors. Laget ble stiftet 2. februar 1940 med Røde Kors-søster Kitty Christensen som første formann. Foreningen holdt til i Austre Moland, som var egen kommune frem til sammenslåingen i 1962. Foreningen arbeidet med å samle inn penger til ulike veldedige formål og å produsere klær som ble gitt som julegaver til bygdas trengende. 
Foreningen var aktiv fra starten og talte i 1941, 150 betalende medlemmer. 
Foreningens første store arrangement var «Finnlandkveld» 6. april 1940 til inntekt for Røde Kors’ arbeid for finske flyktninger under Vinterkrigen. På grunn av den tyske invasjonen 9. april 1940, ble inntektene i stedet brukt til anskaffelse av madrasser og sengetøy lokalt. Austre Moland RK fikk av Herredstyret ansvaret for Nasjonalhjelpen i Austre Moland i 1940.
Foreningen var aktiv frem til sammenslåingen med Moland Røde Kors i 1981.

Austre Moland Ungdommens Røde Kors

Austre Moland Ungdommens Røde Kors var en ungdomsorganisasjon under Austre Moland Røde Kors. Foreningen ble stiftet i april 1945 og gikk de første årene under navnet Sneklokken. Foreningen hadde ukentlige møter på Nesheim skole i Arendal, hvor det ble samlet inn penger til lokale veldedighetsformål.
Austre Moland URK ble slått sammen med Moland Røde Kors i 1981.

Arkivene

Arkivene etter Austre Moland Røde Kors og Austre Moland Ungdommens Røde Kors befinner seg på KUBEN og består av referatbøker, regnskap og arbeider gjort av lokallagets medlemmer.
SA-sportsmerket

Historie

Merket ble innført av Adolf Hitler 28. november 1933, og kun medlemmer av SA (Sturmabteilung) kunne ta merket. 18. februar 1935 fikk merket det nye navnet SA-militærmerket (SA-Wehrabzeichen), og kunne nå også tas av militært personell som ikke var medlem av SA. Merket ble anerkjent som offisielt partimerke 6. november 1936. I 1943 kom også SA-militærmerket for krigsskadde (SA Wehrabzeichen für Kriegsversehrte).

Design

Merket består av en eikekrans med ett sverd loddrett over, og et hakekors i senter under sverdet på advers. Merket kom i fire variasjoner med forskjellige inskripsjoner, to Sportabzeichen og to Wehrabzeichen. Hovedsakelig er de nummerert og har produsentens navn på. Merket er buet bakover horisontalt, og har loddrett nål på revers.
Titanic (teaterstykke)

Titanic er et teaterstykke skrevet av Christopher Durang. Stykket finner sted på passasjerskipet RMS «Titanic», og hadde premiere på Yale School of Drama i mai 1974. Stykket har også i en viss tid vært en off-Broadway-produksjon. Titanic tar for seg følelser og vennskap på skipets første klasse i tiden før det treffer på et isfjell og synker.
Azores cattle dog

Opprinnelse og alder

Azores cattle dog fikk sin første rasestandard i 1984 og ble internasjonalt akseptert av FCI i 1995, og plassert i gruppe 1 seksjon 2. Hunden er imidlertid en molosser av type.
Nøyaktig hvor gammel denne hunden er vet ingen, men Asorene ble oppdaget Diego de Senill i 1427 og befolket fra 1432 (Santa Maria) og framover. Øyene kom raskt i bruk for kveg, som fikk gå fritt der og raskt fikk karakter av villkveg. Behovet for kveghunder må derfor ha oppstått relativt raskt (før 1450). 
Man vet at fila de terceira, en nå (nærmest) utdødd kveghundtype, trolig må ha vært en slags progenitor for azores cattle dog, men graden er usikker. Denne hunden fantes på øya Terceira, som var den tredje av øyene der som ble bosatt, kun få år etter São Miguel som har vært bebodd siden 1444. Trolig inngår også flere andre molossere i blodslinjene, kanskje også andre typer. Øyene ble som kjent også sterkt influert av briter på 1500-tallet.

Bruksområde

Azores cattle dog er først og fremst en ypperlig kveghund, men rasen har også kvaliteter som vokterhund og vakthund. Dette er en type hund som ikke passer som familiehund og fullstendig mangler de kvaliteter som en nødvendig for en god selskapshund.

Lynne og væremåte

Azores cattle dog er aggressiv av natur og bør ikke holdes av andre enn mennesker som tenker å utnytte dens kvaliteter som brukshund. Det sies at den er meget lojalt, uredd og pågående. Dens primitive natur gjør at den trenger en sterk og tydelig leder.
Caraboctonidae

Utseende

Ganske store (i alle fall opptil 15 centimeter), slanke skorpioner. Kroppen er hvelvet. Pedipalpene (klørne) er ganske kraftige med lange fingre, ofte gule på farge. Brystplaten (sternum) som sitter mellom beina er bred og femkantet. Halen er ganske lang, ofte gul og med lange, utstående hår.

Levevis

Disse skorpionene lever mest i tørre områder og er utbredte i ørkenstrøk. De kan leve nokså lenge. Noen arter, særlig den store Hadrurus arizonensis, er populære som kjæledyr.

Farlige arter

Stikkene fra Caraboctonidae kan være smertefulle men er regnet som ufarlige for mennesker.

Utbredelse

Familien er utbredt i Amerika fra det sørvestlige USA sørover, inkludert Galápagos-øyene.
Tahiti Nui TV

Tahiti Nui TV eller Tahiti Nui Télévision (TNTV) er en allmennkringkaster i Fransk Polynesia. Fjernsynskanalen ble etablert i 2000 av franskpolynesiske selvstyremyndigheter. TNTV holder til i Papeete. TNTV oppgir å sende om lag 19 timer om dagen med 40 % egenproduserte programmer.
Kanalen ble etablert etter at Gaston Flosse, Fransk Polynesias regjeringssjef, ble misfornøyd med de eksisterende fjernsynskanalene, særlig den private stasjonen Telefenua. TNTV skulle være et alternativ. Etter mange år med økonomiske problemer, bidro selvstyremyndighetene i 2011 til å gjøre opp kanalens gjeld, samtidig som det ble iverksatt nedbemanning.
Gruevia

Utseende

En liten, avlang, gulbrun bladbille. Kroppen er fint hårete. Antennene er noe kraftige, litt over halvparten så lange som kroppen. Hodet er kort og bredt med små fasettøyne. Pronotum er rundet, mye bredere enn langt, noe smalere enn dekkvingene. Dekkvingene er ovale med fine punktrader. Beina er forholdsvis korte.

Levevis

Både larvene og de voksne (imago) er planteetere.

Utbredelse

Arten er endemisk for Bulgaria.